Il-kastig tal-midinbin idolatri Kont lest li jsibuni dawk li ma staqsewx għalija. Kont lest li jsibuni dawk li ma fittxewnix. Jiena għedt: "Hawn jien! Hawn jien!" lil poplu li b'ismi ma sejjaħlix. Il-jum kollu ftaħt idejja lil poplu mxewwex u rasu iebsa; imxew fi triq mhux tajba, skont kapriċċihom. Poplu dejjem lest biex jinbixni f'wiċċi: joffru s-sagrifiċċji fil-ġonna, u jaħarqu l-inċens fuq ix-xaqquf. Imorru joqogħdu fl-oqbra, u jgħaddu l-lejl fil-moħbi. Jieklu laħam il-ħanżir, u brodu mniġġes fil-borom tagħhom. Imbagħad jgħidulek: "Oqgħod għalik! La tersaqx lejja, għax jien għalik qaddis ." Dawn il-ħwejjeġ duħħan f'imnifsejja, nar imkebbes il-jum kollu. Araw, dan kollu miktub quddiemi: "Ma niskotx, jien inħallas, u nħallashom f'ħoġorhom, għal ħżunithom u ħżunit missirijiethom, jgħid il-Mulej. Ħarqu l-inċens fuq il-muntanji u żebilħuni fuq l-għoljiet. Għalhekk jien inkejjel ħlashom, u f'ħoġorhom irroddhulhom." Dan jgħid il-Mulej: "Bħalma wieħed isib l-inbid f'għanqud, u jgħid: 'La teqirdux, hemm il-barka fih', hekk nagħmel jiena minħabba l-qaddejja tiegħi, biex ma neqridhomx ilkoll." Jien noħroġ nisel minn Ġakobb, u minn Ġuda werriet tal-muntanji tiegħi. Jirtuhom il-maħturin tiegħi, u l-qaddejja tiegħi jgħammru hemm. U jkun Saron mergħa għall-imrieħel, u l-wied ta' Għakor mistrieħ għall-baqar, għall-poplu tiegħi li jfittixni. Imma intom li tlaqtu lill-Mulej, li nsejtu l-għolja mqaddsa tiegħi, li lestejtu mejda għal Gad , u mlejtu l-inbid għal Meni, jien għax-xabla kkundannajtkom, u lkoll kemm intom tmilu għall-qatla. Għax jien sejjaħtilkom, u intom ma weġibtux; tkellimt, u ma smajtux. Għamiltu l-ħażin f'għajnejja, u għażiltu dak li ma jogħġobnix." Għalhekk dan jgħid Sidi l-Mulej: "Araw, il-qaddejja tiegħi jieklu, imma intom tkunu bil-ġuħ; araw, il-qaddejja tiegħi jixorbu, imma intom tkunu bil-għatx; araw, il-qaddejja tiegħi jifirħu, imma intom tistħu; araw, il-qaddejja tiegħi jgħannu bl-hena ta' qalbhom, imma intom tgħajtu bin-niket ta' qalbkom, u tixhru bid-diqa ta' ruħkom. "L-isem li tħallu jisħtu bih il-magħżulin tiegħi 'Ħa joqtlok Sidi l-Mulej.' Imma l-qaddejja tiegħi b'isem ieħor jissejħu. Min jitbierek fuq l-art, jitbierek b'Alla tal-verità, u b'Alla tas-sewwa jaħlef min jaħlef fuq l-art, għax it-taħbit ta' qabel għadda, u għab minn quddiemi. Ħolqien ġdid Għax, arani, se noħloq smewwiet ġodda u art ġdida. Ma jitfakkarx iżjed l-imgħoddi, f'moħħ ħadd aktar ma jiġi. Imma għad jifirħu u jaqbżu bil-ferħ għal dejjem, minħabba f'dak li għad noħloq jien. Arani, se noħloq Ġerusalemm għall-hena, il-poplu tagħna għall-ferħ. Jien nifraħ b'Ġerusalemm u nitgħaxxaq bil-poplu tiegħi, ma jinstemax aktar fiha leħen il-biki, lanqas leħen in-niket. Ma jkunx hemm iżjed fiha tarbija li tgħix ftit jiem, lanqas xiħ li ma jimteliex bl-għomor. Għax iż-żagħżugħ imut ta' mitt sena, u ta' mitt sena jkun il-midneb meta jieħu l-kastig. Huma għad jibnu djarhom u jgħammru fihom, iħawlu d-dwieli u jieklu frotthom. Ma jibnux biex jgħammar ħaddieħor, u ma jħawlux biex jiekol ħaddieħor; għax il-poplu tiegħi jgħix daqs kemm jgħixu s-siġar, u l-magħżulin tiegħi jistgħallu xogħol idejhom. Ma jitħabtux għal xejn u ma jildux tfal biex jinqerdu ħesrem, għax ikunu nisel imbierek mill-Mulej, u hekk ukoll uliedhom. Qabel ma jsejħuli, inwieġeb; nismagħhom, meta għadhom ikellmuni. Il-lupu u l-ħaruf jirgħu flimkien, l-iljun, bħall-barri, jiekol it-tiben, u t-trab ikun ikel is-serp. Ma jagħmlux deni u lanqas ħsara fuq l-għolja mqaddsa tiegħi kollha, jgħid il-Mulej."